Foodora-syklister har streiket siden august for å få på plass en tariffavtale, og tidlig fredag morgen er det klart at Foodora signerer tariffavtale. Det var VG som først omtalte saken.

Et gjennombrudd, mener Fellesforbundet.

– Jeg gratulerer dem med å ha fått gjennomslag i kravet om tariffavtale. At Foodora i dag signerer tariffavtale setter en helt ny og viktig standard i fremtidens arbeidsliv, sier leder Jørn Eggum i Fellesforbundet.

Leder Jørn Eggum i Fellesforbundet. Foto: Ole Andreas BÃ¸ / NRK

Også Foodora-sjefen er glad for at streiken er over og at de har kommet til enighet.

– Denne avtalen sørger for at vi kan vokse i Norge samtidig som arbeidstakerne får det de ønsker, sier administrerende direktør i Foodora, Carl Tendberg.

Tendberg sier at det har tatt lang til å komme til enighet fordi avtalen er viktig for begge parter.

Foodora-sjefen har tidligere sagt at det arbeidstakerne krevde ville koste bedriften 100 millioner kroner. Han vil ikke ut med prislappen på avtalen som er inngått.

– Men den er betydelig mindre.

Klart i natt

Partene kom til enighet klokken halv to natt til fredag, etter 14 timers mekling, ifølge FriFagbevegelse.

Sykkelbudene har de siste årene organisert seg i Transportarbeiderforbundet som er en del av Fellesforbundet.

Kravet om tariffavtale ble sendt før sommeren. Da Foodora og Fellesforbundet møttes til mekling 19. august ble de ikke enige og streiken startet dagen etter med at 102 sykkelbud la ned arbeidet sitt, siden har flere blir tatt ut i streik. På det meste var 195 av 600 sykkelbudene ute i streik.

53 nye Foodora-syklister ut i streik i Oslo